text: Brand hos brandvæsenet
  04 august 2010 kl. 07.13
  Tre frivillige brandmænd indlagt for røgforgiftning efter brand i vagtstuen.
  Det var vel skæbnens ironi, da der i går, tirsdag, udbrød brand i vagtstuen hos Skodborg Frivillige Brandværn i Sønderjylland. Branden fik ikke lang levetid, hvilket ikke kan undre.
  Tre brandfolk måtte dog hentes af ambulance efter branden var bragt under kontrol og slutteligt slukket. De tre blev indlagt til observation for røgforgiftning. Det oplyser Syd- og Sønderjyllands Politi.
  Årsagen til branden er endnu ukendt, men en defekt kaffemaskine kan have været udslagsgivende, og det undersøges nu.
  